AlexejDobrolubov/national_council_slovak_2010 huggingface dataset:
11. schôdza NR SR - 6.deň - B. popoludní
Dátum: 2012-12-05
Poslanec: Osuský, Peter (SaS)
Druh vystúpenia: Vystúpenie s faktickou poznámkou

Ďakujem. No špeciálne k tej medicíne vám to poviem na základe životných skúseností. Moja manželka pracuje na kožnej klinike ako lekárka nepedagóg. Ja som bol pedagógom. Ale pravda je taká, že až na prednostov kliník nikto z pedagógov, asistentov, docentov nemá dva úväzky. Každý z nich má úväzok, ktorý má, a ak je pedagóg, tak má 20, 25, 30 % úväzku zdravotníckeho. To znamená, že nemá 100 % ďalších. Na to dám hlavu, že medzi tridsiatimi kolegami ani jeden 100 % nemá. Takže to je pravda na túto tému. Druhý bod. Keď človek chce čokoľvek robiť v rámci vlastnej brandže, potrebuje na to v Univerzitnej nemocnici v Bratislave súhlas riaditeľa. Moja manželka pracujúca vo venerologickej oblasti pracovala pre Inštitút (v Berlíne) infekčnej medicíny na celoeurópskom projekte týkajúcom sa venerických ochorení. Jednalo sa o spracovávanie dotazníkov, vyšetrovanie pacientov, ich sledovanie po liečbe. Na to, aby toto mohla robiť v ambulancii, boli to slovenskí pacienti platení, samozrejme, poisťovňou, bola to ich liečba, i tak ten výskum musela mať schválený riaditeľom, pričom zaň v zásade nič nedostávala. Potom bola pozvaná na prezentáciu výsledkov. To znamená, chcem len povedať kvôli čestnosti toľko, že neexistuje, aby som si ja ako lekár a pedagóg mohol bez súhlasu riaditeľa v konkurenčnom projekte robiť bez toho, aby on o tom vedel. On mi to môže povoliť, možno mi to aj povolí, ale nemôže to byť "ohne weiteres". A podotýkam, v tej súkromnej ambulancii to neplatí daňový poplatník cez poistenie.
11. schôdza NR SR - 6.deň - B. popoludní
Dátum: 2012-12-05
Poslanec: Osuský, Peter (SaS)
Druh vystúpenia: Vystúpenie s faktickou poznámkou

Ďakujem pekne, pani predsedajúca. Ja by som, pán kolega Fronc, dokonca išiel v tom zmysle ďalej, že ak sa na štúdium budúcich vojenských letcov alebo kriminalistov skladá daňový poplatník, nevidím zatiaľ dôvod, prečo by malo byť tajné, že Jožo Múranica študuje vojenskú leteckú školu. Takže nevidím dôvod dokonca ani pre utajenie týchto skupín študentov, pretože sú proste študenti študujúci za peniaze verejných poplatníkov presne tak ako budúci neurochirurgovia, archeológovia alebo sinológovia. A k tomu druhému a obľúbenej téme, nakoľko majú študenti z Európskej únie u nás študujúci niečo platiť. No pravda je taká, že kedysi, keď sme zaviedli na lekárskej fakulte, a boli sme v tom jedni z prvých, v roku 1992/1993 výučbu v angličtine, tak sme vyberali peniaze s pevným presvedčením, že keby k nám prišiel študent z Grécka, ktorý vie slovensky, tak by sme považovali aj neskôr, keď sme už boli v Európskej únii, za primerané, aby študoval bezplatne, lebo je občan Európskej únie. Ale ak neštuduje za podmienok občana Slovenskej republiky, a štúdium v angličtine nie je "za podmienok občana Slovenskej republiky", prijal by som argumentáciu o bezplatnom štúdiu študentov Európskej únie po anglicky v Bratislave vtedy, keby sa francúzsky daňový poplatník zložil na to, aby Slovák na Sorbone študoval po slovensky, a rakúsky daňový poplatník na to, aby na Majestas Rudolfina Wiener Universität študoval po slovensky. Pokiaľ oni tam študujú za podmienok domácich študentov, teda vo francúzštine, resp. v nemčine, musia u nás bezplatne študenti takisto študovať za podmienok domácich študentov. A, samozrejme, ak vedia po slovensky a študujú v slovenčine, neexistuje, aby sme inkasovali.
11. schôdza NR SR - 5.deň - A. dopoludnia
Dátum: 2012-12-04
Poslanec: Osuský, Peter (SaS)
Druh vystúpenia: Vystúpenie s faktickou poznámkou

32. Ďakujem pekne, pani predsedajúca. Vypočujúc si vystúpenie kolegu Hlinu teraz neviem, či je hayekovec, či je friedmanovec, alebo nejaký iný sprepadený neoliberál, alebo je len majiteľ zdravého gazdovského rozumu. Každopádne pravdou je, ale to vyrieši kolega Blaha v následnom vystúpení, takže s tým sa ďalej nebudem zaoberať. (Smiech v sále.) Pokiaľ ide o platenie daní, to nie je nikde dôvodom na davové ovácie, ale ľahšie sa platia tam, kde za to platci daní dostávajú fungujúci štát. Okrem iného štát, kde je napríklad vymožiteľnosť práva štandardom. Kde sú sudcovia skutočne right honourable, kde sa prokuratúra stará o stíhanie páchateľov trestných činov a menej o zápisy do katastra. Kde sú procesné pochybenia nie poukazom na trvalú dovolenku na doživotie v Belize a kde hlavným objektom vášní justície nie sú novinári, tí neboráci sú chudáci aj tak často analfabeti, ale páchatelia trestných činov. To je štát, v ktorom sa oplatí platiť dane. Závidím Fínom.
11. schôdza NR SR - 3.deň - A. dopoludnia
Dátum: 2012-11-29
Poslanec: Osuský, Peter (SaS)
Druh vystúpenia: Vystúpenie s faktickou poznámkou

Ďakujem pekne. O tom, o čom hovoril kolega Brocka, že sociálne dávky končia v automatoch, sa dá povedať i konzervatívne, že takmer všetko na svete už bolo niekde vynájdené. A ak v najbohatšom z amerických federálnych štátov sa sociálne dávky vyplácajú v poukážkach na jednotlivé druhy potrebného tovaru, tak je isté, že tieto sa do hracích automatov napchať nedajú. Ale nie sme v kapitole Sociálne dávky. Iná vec je, a to je neustála debata o tom, kto tu za koho lobuje. Ja si myslím, že o mnohých veciach by mali poslanci hlasovať tak, že si vypočujú názor ľudí, ktorí o tom niečo vedia, a potom sa spoľahnúť na svoje vedomie a svedomie bez lobovania. Za seba môžem povedať, že ani v čase, keď som bol v rozhodujúcej matematickej väčšine, za mnou lobisti nechodili. Možno si mysleli, že som príliš tvrdohlavý a že ma neovplyvnia. A jednoducho nie je dobré ustupovať lobistom, tobôž v takejto záležitosti, lebo nakoniec by sme mohli ustúpiť aj Bakimu Sadikimu. A úplne nakoniec taká nadľahčená lekárska "douška" – záverečná drobná poznámka, resp. pripomienka. Keďže sa kolega Brocka dožadoval absentujúceho pána ministra, napadá ma v tejto súvislosti s jeho častým odbiehaním reklama na Urinal.
11. schôdza NR SR - 3.deň - A. dopoludnia
Dátum: 2012-11-29
Poslanec: Osuský, Peter (SaS)
Druh vystúpenia: Vystúpenie s faktickou poznámkou

Ďakujem pekne, pani predsedajúca. Nedá mi, než sa plne nestotožniť s tým, čo povedal kolega Frešo. Podaktorí si myslia, že rozhodneme lepšie, ak rozhodneme my a nenecháme samosprávam, aby, ako bolo presne povedané, trojpätinovou väčšinou zastupiteľstva o niečom rozhodli. Ja som ďaleký ilúzii o tom, či v tomto zbore alebo v ktoromkoľvek inom sedia samí neomylní a samí tí, ktorí vedia vždy, čo je najlepšie. Ale nemyslím, si že je priepastný rozdiel medzi nami a tam tými. Obidvaja sa budú musieť postaviť čelom k svojim voličom po tom, ako sa bude bilancovať, ako rozhodovali. A nemyslím si, že by zastupiteľstvá v obciach a v mestách chceli hádam úmyselne a cielene zle. Nemyslím si, že sú horší ako my. Ale každopádne žijú blízko k problému. A považujem za úplne primerané, aby sa tieto veci regulovali všeobecne záväzným nariadením. Je, samozrejme, možné, že i tam prídu lobisti. A je potom vecou vedomia a svedomia každého, ako sa zachová. Ale i tam nie sme my imúnnejší ako oni. A ja sa osobne domnievam, že cesta pestovania zodpovednosti pred voličmi je dobrou cestou rovnako pre nás ako pre tie zastupiteľstvá miestnej samosprávy. A pokiaľ ide o srdceryvné vyhlásenia o tom, koľko ľudí príde, ak bude hazard zahnaný do kasín, o prácu. No keď zvážime, aké stovky ľudí prídu čoskoro o prácu v Novom Meste nad Váhom v rámci stimulu daného Samsungu, tak je to pľuvnutím na horúcu pec.
11. schôdza NR SR - 1.deň - B. popoludní
Dátum: 2012-11-27
Poslanec: Osuský, Peter (SaS)
Druh vystúpenia: Vystúpenie s faktickou poznámkou

181. Pani predsedajúca, musím súhlasiť s kolegom Hlinom vo veci toho nášho strachu z hlásenia sa k niečomu, k čomu by sme sa pri zdravom rozume hlásiť mali. Pred mnohými rokmi v čase temnej totality som mal možnosť byť jedenkrát v Luxembursku, v hlavnom meste tejto krajiny. A na moje počudovanie, obdiv a nadšenie na hlavnom námestí tohto, na kopcoch rozloženého mesta som našiel Platz Jean Palach - Námestie Jana Palacha. V centre veľkovojvodstva Luxemburského(Luxemburského veľkovojvodstva) v roku 1975. Dodnes nemáme nič podobného. A i to je taký príznak. Kedysi sa uvažovalo o pomenovaní priestoru, kde je Pamätník oslobodenia Bratislavy, oproti Filharmónii pri kostole Notre Dame. Ako vieme, tam niekde boli rozháňaní ľudia vodnými delami. A v tom čase primátorovi mesta, ktorý bol členom KDH, som navrhol, aby sa tento nepomenovaný kúsok trávy a stromov nazval Námestie statočných. Pravda je, že sa toho neujal. A pravda je, že ani prvý zdvihnutý hlas tejto krajiny proti totalite tým pádom nemá nijaké označenie. Bol to paradox, lebo to navrhoval vnuk evanjelického biskupa. A tí, ktorí boli polievaní z vodných diel, boli katolíci. Ale aj tak som považoval za primerané, aby sme si ich pamätali aspoň v tejto podobe.
11. schôdza NR SR - 1.deň - B. popoludní
Dátum: 2012-11-27
Poslanec: Osuský, Peter (SaS)
Druh vystúpenia: Vystúpenie s faktickou poznámkou

169. Ďakujem pekne. S dovolením, len veľmi krátko sa vyjadrím k problematike, ktorá je nepochybne môjho srdcu blízka, lebo akokoľvek existencia Ústavu pamäti národa je tak trochu i naším dieťaťom a tým hovorím za tých, ktorí spolu s Jánom Langošom tento zákon presadzovali a podporovali. Môžem povedať, že na rozdiel od mnohých iných volieb stojíme dnes pred voľbou, kde sú dvaja dobrí kandidáti. Kandidáti neporovnateľní, ale kandidáti dobrí. O priateľovi Ferovi Mikloškovi tu už zaznelo to, čo zaznieť malo. Jeho život je ukážkou človeka, ktorý videl zlo hnedej i červenej totality, ktorý bol iniciátorom ospravedlnenia sa za to, čo sme vyviedli v tejto krajine 50 tisícom svojich spoluobčanov. Ale zároveň ako kresťan bol i ten, ktorý dokázal odpustiť všetkým tým, ktorí ho niekedy preventívne zatvárali v rámci zachovania tábora socializmu. Máme teda dvoch dobrých kandidátov, pričom i ten druhý kandidát nie je zlý kandidát, je to kandidát, ktorý bol voľbou Jána Langoša. Pracoval s ním dlhé roky a je zriedkavou udalosťou, že sú dvaja dobrí kandidáti. Smutné bude, ak sa táto voľba nenaplní a neprospeje to pamäti národa, lebo máločo potrebuje táto krajina tak, ako udržiavať svoju chatrnú, vratkú a vetchú pamäť.
8. schôdza NR SR - 10.deň - A. dopoludnia
Dátum: 2012-10-30
Poslanec: Osuský, Peter (SaS)
Druh vystúpenia: Vystúpenie s faktickou poznámkou

64. Ďakujem pekne, pani predsedajúca. Áno, tie údaje, ktoré poskytol kolegovi Mikloškovi náš bývalý parlamentný kolega Alojz Rakús, v zásade sedia. Je pravda, že hlavne v ére pred objavením sa infekcie HIV vírusom bola promiskuita v istých skupinách homosexuálnej minority výrazná, ale, samozrejme, i vtedy a tobôž dnes, keď sa nad týmto svetom vznáša výrazne väčšia hrozba nákazy HIV, sa objavila nepochybne pozitívna tendencia k zníženiu promiskuity. Musíme povedať, že nárast promiskuity je plošný a u vývoja postojov k morálke a k hodnotám sveta, ktorý nie je ďaleko len výsadou homosexuálnej minority. Sám som pred 15 rokmi písal dizertačnú prácu na tému rizikovej skupiny HIV a v tej mojej skupine, ktorých, niektorých členov veľmi rád stretávam živých a zdravých i po 15 rokoch na uliciach Bratislavy, bola tá promiskuita nižšia. Pravdou ale je, že ak je istý spôsob úradnej reglementácie vzťahu oporou a možno aj čiastočným záväzkom preto, aby sme nebrali svoje vzťahy na ľahkú váhu, tak si myslím, že je dobré, že takáto možnosť by sa otvorila. Ja keď oddávam ako vicestarosta Starého Mesta mladé páry, heterosexuálne, tak im vždy želám, aby to bolo na doživotie a bez možnosti predčasného prepustenia. A myslím si, že keby ľudia brali vážne svoje sľuby partnerské či manželské, bolo by to lepšie, a ak sa takáto možnosť otvára, nevidím to ako zlú vec.
26. schôdza NR SR - 1.deň - B. popoludní
Dátum: 2013-10-24
Poslanec: Novotný, Viliam (SDKÚ – DS)
Druh vystúpenia: Vystúpenie s faktickou poznámkou

294. Pán poslanec Kuffa, trošku si miešal hrušky s jablkami. Takže poďme k faktom. Tu nikto z opozície neviní pani ministerku za smrť pacientky. Opakovane som povedal, že verím, že neexistuje príčinná súvislosť medzi smrťou tejto pacientky a meškajúcim tendrom na ministerstve zdravotníctva. Faktom ale je, že ministerstvo zdravotníctva tým, že nestihlo včas vyhodnotiť tender a jeho vyhodnotenie meškalo päť dní, spôsobilo päťdňový výpadok Vrtuľníkovej záchrannej zdravotnej služby v Trenčíne a v Bratislave. K pacientke, ktorá mala ťažké poranenie, bol 16.55 13. septembra privolaný vrtuľník. To nie ty povieš, či by jej to pomohlo, alebo nie, to úrad pre dohľad prešetrí, či by jej to pomohlo, alebo nie. Ale primár OAIM neni nelekár ako ty, pán poslanec, ale primár OAIM, ARA v Skalici, chcel vrtuľník. A vrtuľník nebol k dispozícii. Výberová komisia ministerstva zdravotníctva zlyhala. 9. septembra sa dohodli, že sa stretnú až 16. septembra, päť dní po termíne, kedy končili povolenia. Týmto svojím nezodpovedným konaním spôsobili päťdňový výpadok Vrtuľníkovej záchrannej zdravotnej služby. A keď primár ARA potreboval vrtuľník na rýchly prevoz svojej pacientky, ktorá bola v ťažkom stave, tak nebol k dispozícii tento vrtuľník. Politickú zodpovednosť za to nesie pani ministerka. Nemiešaj tu do toho smrť. Ja verím, že úrad pre dohľad preukáže, že ministerstvo zdravotníctva tým, že zmeškalo s vyhodnotením tendra, nijak neohrozilo život tejto ženy. Ja v to verím. Ja v to chcem veriť, že to tak... (Prerušenie vystúpenia časomerom.)
26. schôdza NR SR - 1.deň - B. popoludní
Dátum: 2013-10-24
Poslanec: Novotný, Viliam (SDKÚ – DS)
Druh vystúpenia: Vystúpenie s faktickou poznámkou

186. Ďakujem pekne. Ja sa, naopak, chcem poďakovať pánovi poslancovi Sulíkovi za veľmi podrobnú analýzu tej situácie a rád by som upozornil na dve skutočnosti, ktoré povedal vo svojom vystúpení. Veľmi dobre poukázal na to, že ak nás tu SMER obviňujete z toho, že je to hyenizmus, spájať smrť s meškajúcim tendrom, tak chcem povedať, že máš pravdu, pán poslanec Sulík, nikto z opozície nespája smrť tejto mladej ženy s meškajúcim tendrom. My len spájame skutočnosť, že keď bol k tejto žene privolaný záchranársky vrtuľník, žiadny nebol k dispozícii, so skutočnosťou, že ministerstvo zdravotníctva päť dní meškalo s vyhodnotením tendra. A tu príčinná súvislosť, dámy a páni, exituje. A veľmi dobre si hovoril aj o tom a rád by som možno podčiarkol tú časť tvojho vystúpenia, že opozícia ako keby chcela od ministerky zdravotníctva, aby zasahovala výberovej komisii do jej práce. Nie, nikto nechcel a nechce od pani ministerky zdravotníctva, aby zasahovala výberovej komisii do práce. Pani ministerka ale výberovú komisiu vymenovala a mohla ju kedykoľvek odvolať. Ja chcem veriť tomu, že pani ministerka do 11. septembra netušila, čo tam vystrája vedúci služobného úradu pán Senčák, ktorého ale ona vymenovala do tejto funkcie. Ale 11. 9., v deň, keď o polnoci končili povolenia, o tom vedela, lebo jej pani hovorkyňa o tom informovala médiá, že to bude vyhodnotené až 16. septembra. A vtedy mala pani ministerka konať, mala sa spýtať pána vedúceho služobného úradu Senčáka, či sa zbláznil, a tlačiť na to, aby sa výberová komisia stretla kedykoľvek, 11. alebo 12. septembra, ráno, o polnoci, o tretej v noci, boli to ministerskí úradníci, ktorí zlyhali. A pani ministerka neurobila nič.
26. schôdza NR SR - 1.deň - B. popoludní
Dátum: 2013-10-24
Poslanec: Novotný, Viliam (SDKÚ – DS)
Druh vystúpenia: Vystúpenie s faktickou poznámkou

134. Ďakujem pekne. Pán poslanec Raši, asi máte v SMER-e veľký problém, keď muselo toľko inštitúcií vyjadriť podporu pani ministerke Zvolenskej. Ale teraz k veci. Hovorili ste, pán poslanec, aj viacero poslancov dnes o tom hovorilo zo SMER-u, že je hyenizmom spájať smrť s tendrom, aby som to zjednodušil. Chcem len povedať, a keď ste dávali pozor a počúvali moje vystúpenie, nikdy som smrť s tendrom nespájal. My nevieme povedať, či je príčinná súvislosť medzi smrťou pacientky a tendrom. Ja len dúfam, že nie je. Dúfam, že nie je. A to bude výsledok Úradu pre dohľad nad zdravotnou starostlivosťou. Ale je nesporné, že je príčinná súvislosť medzi päťdňovým výpadkom Vrtuľníkovej záchrannej zdravotnej služby a zlyhaním ministerstva zdravotníctva, menovite výberovej komisi, ktorá robila tender na nové povolenia. A to, že sa tu snažíte odpútavaním pozornosti túto príčinnú súvislosť zakrývať, to je hyenizmom. A posledná moja poznámka je, pán poslanec Raši, keď ste boli ministrom zdravotníctva v 2009., v 2010., prebiehal tender na záchrannú zdravotnú službu. Ja som voči nemu mal vtedy ako predseda výboru závažné výhrady. Veľa som vás kritizoval, chodil som na poslanecký prieskum, žiadal som si čísla, dôkazy, žiadal som si nahliadnuť do spisového materiálu. Ale chcem povedať, a teraz vás pochválim, že ani za pána ministra Zajaca, ani za pána ministra Rašiho sa nestalo, aby čo i len na jeden jediný deň vypadol čo i len jeden bod pozemnej alebo Vrtuľníkovej záchrannej služby. Teraz vypadli dve stanice Vrtuľníkovej záchrannej zdravotnej služby na päť dní, lebo zlyhalo ministerstvo zdravotníctva.
26. schôdza NR SR - 1.deň - B. popoludní
Dátum: 2013-10-24
Poslanec: Novotný, Viliam (SDKÚ – DS)
Druh vystúpenia: Vystúpenie s faktickou poznámkou

78. Ďakujem pekne. Pán minister Kaliňák vypočítal kdečo, na čo si spomenul. Ja raz som ešte aj zle parkoval a dostal som papuču, aby som nezabudol ten výpočet skompletizovať. Ale chcem povedať asi toľko, že vypočuli sme si stanovisko vlády, ktoré si budem musieť ešte raz prečítať, lebo neviem, čo bolo stanovisko vlády a čo bolo stanovisko pána podpredsedu vlády. Videli sme hlavne jeho osobnú prezentáciu, ktorú takisto veľmi dobre poznáme. Chcem len povedať, že to, čo bolo vecné, čo sa mi podarilo zachytiť a týka sa predmetu tejto schôdze, chcem vás uistiť, že v návrhu, v odôvodnení návrhu nie je žiadne meno a nie je žiadna diagnóza. Takže nerozumiem, o čom hovoril v súvislosti s našimi menami. Som ale rád, že sa podpredseda vlády aj vláda Slovenskej republiky venuje môjmu spôsobu prednesu a argumentácie. Trošku ma to aj, trošku mi to aj lichotí. Priznávam, som emotívnejší typ. Možno moje vystúpenie, to druhé, bolo trošku emotívnejšie, ale chcem povedať, pán podpredseda vlády, že váš spôsob bol pokusom o zľahčovanie tejto vážnej situácie, o neuveriteľne hyenistické, aby som použil vaše obľúbené slovo, odpútavanie pozornosti od toho, že k zomierajúcej žene, keď zavolali vrtuľník, nebol k dispozícii, lebo to je merito veci. Ostatné už bolo len odpútavanie pozornosti. A typicky je možné, že ja občas buchnem do rečníckeho pultu, prepáčte mi, ale vy, keď vám dôjdu argumenty, prejdete na osobné invektívy. A ja sa nebudem venovať osobným invektívam. Nehnevajte sa, ja sa budem venovať faktom a budem sa venovať skutočnosti, že ministerstvo zdravotníctva zlyhalo a ohrozilo životy a zdravie ľudí. Ďakujem pekne.
26. schôdza NR SR - 1.deň - B. popoludní
Dátum: 2013-10-24
Poslanec: Novotný, Viliam (SDKÚ – DS)
Druh vystúpenia: Vystúpenie s faktickou poznámkou

68. Ďakujem pekne. Začnem od konca, tak sa to možno lepšie pamätá. Ja nesúdim pani ministerku, na to nie som kompetentný, ani nikto zo 40 poslancov, ktorí podali návrh na mimoriadnu schôdzu, nesúdia pani ministerku. Úrad pre dohľad vyšetrí, či bola poskytnutá adekvátna prvá pomoc a zdravotná starostlivosť ťažko poranenej žene, a som zvedavý, aké budú tieto výsledky. Faktom ale je, čo je napísané aj v správe, a nikto to nepopiera, že keď k nej bol privolaný vrtuľník, nepriletel, lebo žiadny nebol k dispozícii. A tejto vete, ktorá je napísaná v správe pani ministerky, Úrad pre dohľad už nezmení, ani nič iné nedomyslí, ani to neprepracuje. Čo sa týka vystúpení pánov poslancov Petráka, Blahu a Martvoňa, ja tomu rozumiem, že sa snažíte odpútavať pozornosť a ísť do osobných invektív, kľudne to skúšajte ďalej, nepodarí sa vám to, budem sa držať len faktov, ktoré sme zistili na poslaneckom prieskume a ktoré sú v správe, ktorú predložila pani ministerka na výbor. Otázku pána poslanca Petráka ohľadom finančných prostriedkov v zdravotníctve mu veľmi rád zopakujem, keď bude prerokovaný štátny rozpočet, kde dávate historicky najmenej peňazí do zdravotníctva, ale o tom budeme hovoriť niekedy inokedy. To ale, čo chcem povedať, je, že 22. septembra 2004 som aj ja hlasoval za zákon o záchrannej zdravotnej službe a za 9 rokov, odkedy je tento zákon účinný, sa nestalo, aby 5 dní nemohli lietať k pacientom záchranárske vrtuľníky, lebo úradníci si nerobia svoju robotu. Až teraz. Až teraz, dámy a páni. A k pánovi poslancovi Balážovi poviem len toľko, tvrdí, že zákon nebol porušený. Občania neplatia úradníkov za to, aby dodržiavali zákon, to je automatické, ale za to, aby poskytovali dobré služby, a tie teraz zlyhali.
25. schôdza NR SR - 1.deň - B. popoludní
Dátum: 2013-10-15
Poslanec: Novotný, Viliam (SDKÚ – DS)
Druh vystúpenia: Vystúpenie s faktickou poznámkou

95. Ďakujem pekne. K niekoľkým myšlienkam pani poslankyne Nicholsonovej by som rád zareagoval. Jednak by som sa vrátil na úvod k tomu, o čom hovorila, k protiústavnému zákonu, ktorý bol presadený počas prvej vlády Roberta Fica, ktorý zaviedol službu, ale nedal peniaze. Vláda Ivety Radičovej sa túto situáciu snažila riešiť, pán minister Mihál prišiel s riešením a aj preto, lebo medzitým sme opakovane museli dofinancovať sociálne služby neverejných poskytovateľov zo štátneho rozpočtu. A riešenie pána ministra Mihála, vtedajšieho ministra, bolo o tom, že chcel viac zapojiť klienta do financovania sociálnych služieb, viac zapojiť rodinu, to, čo hovorila aj pani poslankyňa Nicholsonová. Ten problém bol ale v tom, že jednak to bolo pomerne rýchle riešenie, tak to vnímam ja, jednak sme sa dostali v lete minulého roku do situácie, že mnohí klienti boli, sa cítili byť ohrození v zariadeniach sociálnych služieb a jednak sa len potvrdilo to, že kým nedáte dosť peňazí do sociálnych služieb, vždy niekomu zostane v rukách Čierny Peter. Buď je to VÚC-ka, buď sú mestá a obce, alebo je štát, alebo sú to neverejní poskytovatelia, alebo sú to klienti v sociálnych zariadeniach. Vždy niekomu zostáva Čierny Peter v rukách. Aj preto, keď sme, SDKÚ navrhovala posunúť, odsunúť túto zmenu financovania. Nakoniec SMER schválil návrh, teda úplne zrušiť túto formu financovania. Čakali sme na tento zákon, ktorý dnes predkladá pán minister Richter, že vyrieši problém financovania sociálnych služieb. Nerieši ho, pán minister, ho naozaj nevyrieši dostačujúco. Prvým problémom je, že musel ustúpiť ZMOS-u v tom, že zrušil zrovnoprávnenie klientov vo verejných a neverejných zariadeniach. A ten druhý problém, ktorý vidím, je v tom, že stále nie je doriešené, ako bude rezort zdravotníctva a zdravotné poisťovne financovať ošetrovateľskú starostlivosť v sociálnych zariadeniach... (Prerušenie vystúpenia časomerom.)
25. schôdza NR SR - 1.deň - B. popoludní
Dátum: 2013-10-15
Poslanec: Novotný, Viliam (SDKÚ – DS)
Druh vystúpenia: Vystúpenie s faktickou poznámkou

41. Ďakujem pekne. Pán poslanec, upútalo ma vo vašom vystúpení, upútala ma tá časť, keď ste hovorili o tom, ako budú musieť rodičia detí, ktoré sú vo veku tri až päť rokov, písať na úrad práce sociálnych vecí a rodiny ako bude postarané o ich deti. To prvé, čo ma pri tom napadlo je, že neviem si to celkom dobre predstaviť, ako to budú robiť rodičia na Luníku IX. a aké budú postihy za to, keď to neurobia. Takže považujem to samozrejme za niečo, čo bude v praxi veľmi komplikovane a problémovo fungovať, a to druhé, čo ma napadlo, to už je skôr taká humorná a trošku ironická pripomienka. Po tom, čo rodičia budú musieť hlásiť úradom práce a sociálnych vecí, kde, ako bude o ich deti postarané vo veku tri až päť rokov, ako ďalší krok by som navrhol, že týždenne by mohli hlásiť úradom verejného zdravotníctva, aký majú jedálniček deti. Pretože zdravá životospráva práve v tomto veku tri až päť rokov je kľúčom pre rozvoj dieťaťa v budúcnosti. To hovorím ako lekár. Takže to dávam ako inšpiráciu do druhého čítania. Ďakujem pekne.